## L'Ivace promociona la Stone Gallery en Marmomac, la fira líder del marbre a escala mundial

*** Deu empreses de marbre i pedra natural participen de manera agrupada amb una imatge conjunta
* La directora general d'Emprenedoria i Internacionalització ha viatjat a Verona per a donar suport a les empreses valencianes participants**

Un total de vint-i-una empreses de la Comunitat Valenciana participen estos dies en la Fira Internacional del Marbre, Pedra, Disseny i Tecnologies, Marmomac, el certamen més important a escala mundial del sector de pedra natural que se celebra esta setmana a Verona (Itàlia).

La directora general d'Emprenedoria i Internacionalització, Ester Olivas, s'ha desplaçat a Verona per a conéixer de primera mà el certamen i donar suport a les empreses de la Comunitat Valenciana que hi ha presents.

En esta edició, Ivace Internacional, en col·laboració amb les Cambres de Comerç de la Comunitat Valenciana i Marbre d'Alacant, Associació de la Comunitat Valenciana, ha organitzat la participació agrupada de 10 d'estes empreses de la Comunitat en un estand conjunt amb la marca Stone Gallery.

La directora general d'Emprenedoria i Internacionalització, Ester Olivas, ha explicat que la Stone Gallery permet la promoció de les empreses de marbre i pedra natural de la Comunitat amb una imatge conjunta que enfortix el sector i les seues possibilitats en els mercats exteriors.

Marmomac – ha assenyalat Olives – “és un gran aparador internacional” dedicat a tota la cadena de producció de la pedra, des de la pedrera fins al producte elaborat, juntament amb les tecnologies i la maquinària i eines i “volem donar suport a les empreses valencianes perquè estiguen presents en les cites rellevants a escala mundial.”

Este certamen anual reunix els professionals de la distribució, estudis d'arquitectura i de disseny d'interiors, empreses d'exposició i les grans societats de la construcció provinents dels cinc continents.

Esta és una de les iniciatives previstes en el conveni de col·laboració entre l'Ivace i les Cambres de Comerç, que compta amb finançament del Fons Europeu de Desenvolupament Regional (FEDER) de la Unió Europea.

**Dades exportació**

La Comunitat Valenciana se situa com la quarta regió espanyola més exportadora de pedra natural i les seues manufactures, amb l'11 % de les exportacions espanyoles. El valor exportat en 2022 arriba als 456 milions d'euros, la qual cosa representa un increment de l'11 % respecte a l'any anterior.

França és la primera destinació de les exportacions, amb el 14 % del total.

En el primer semestre de l'any, la Comunitat Valenciana ha exportat marbre i pedra natural per valor de 229 milions d'euros, la qual cosa representa un descens del 3 % respecte al mateix període de l'any anterior.

Els principals destins han sigut França, els Estats Units, Itàlia i Mèxic, amb un 34 % de les exportacions del sector.

Fecha: 28/09/2023